CELEX: 32022R0094
Language: lv
Date: 2022-01-24 00:00:00
Title: Komisijas Īstenošanas regula (ES) 2022/94 (2022. gada 24. janvāris), ar ko saskaņā ar Eiropas Parlamenta un Padomes Regulu (EK) Nr. 1107/2009 par augu aizsardzības līdzekļu laišanu tirgū neatjauno darbīgās vielas fosmeta apstiprinājumu un groza Komisijas Īstenošanas regulas (ES) Nr. 540/2011 pielikumu (Dokuments attiecas uz EEZ)

25.1.2022   
               
               
                  LV
               
               
                  Eiropas Savienības Oficiālais Vēstnesis
               
               
                  L 16/33
               
            
         KOMISIJAS ĪSTENOŠANAS REGULA (ES) 2022/94
         (2022. gada 24. janvāris),
         ar ko saskaņā ar Eiropas Parlamenta un Padomes Regulu (EK) Nr. 1107/2009 par augu aizsardzības līdzekļu laišanu tirgū neatjauno darbīgās vielas fosmeta apstiprinājumu un groza Komisijas Īstenošanas regulas (ES) Nr. 540/2011 pielikumu
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (EK) Nr. 1107/2009 (2009. gada 21. oktobris) par augu aizsardzības līdzekļu laišanu tirgū, ar ko atceļ Padomes Direktīvas 79/117/EEK un 91/414/EEK (1), un jo īpaši tās 20. panta 1. punktu un 78. panta 2. punktu,
         tā kā:
         
                     (1)
                  
                  
                     Komisijas Direktīva 2007/25/EK (2) fosmetu kā darbīgo vielu iekļāva Padomes Direktīvas 91/414/EEK (3) I pielikumā.
                  
               
                     (2)
                  
                  
                     Darbīgās vielas, kas iekļautas Direktīvas 91/414/EEK I pielikumā, tiek uzskatītas par apstiprinātām uz Regulas (EK) Nr. 1107/2009 pamata un ir norādītas Komisijas Īstenošanas regulas (ES) Nr. 540/2011 (4) pielikuma A daļas sarakstā.
                  
               
                     (3)
                  
                  
                     Īstenošanas regulas (ES) Nr. 540/2011 pielikuma A daļā noteiktais darbīgās vielas fosmeta apstiprinājums zaudē spēku 2022. gada 31. jūlijā.
                  
               
                     (4)
                  
                  
                     Komisijas Īstenošanas regulas (ES) Nr. 844/2012 (5) 1. pantā norādītajā laikposmā saskaņā ar minētā panta noteikumiem tika iesniegts pieteikums uz darbīgās vielas fosmeta apstiprinājuma atjaunošanu.
                  
               
                     (5)
                  
                  
                     Pieteikuma iesniedzējs iesniedza Īstenošanas regulas (ES) Nr. 844/2012 6. pantā prasīto papildu dokumentāciju. Ziņotāja dalībvalsts atzina, ka pieteikums ir pilnīgs.
                  
               
                     (6)
                  
                  
                     Ziņotāja dalībvalsts, apspriedusies ar otru ziņotāju dalībvalsti, sagatavoja atjaunošanas novērtējuma ziņojuma projektu un 2020. gada 29. septembrī to iesniedza Eiropas Pārtikas nekaitīguma iestādei (“Iestāde”) un Komisijai.
                  
               
                     (7)
                  
                  
                     Iestāde atjaunošanas novērtējuma ziņojuma projektu nosūtīja pieteikuma iesniedzējam un dalībvalstīm komentāru sniegšanai un saņemtos komentārus nosūtīja Komisijai. Turklāt Iestāde publiskoja sabiedrībai pieejamo papildu kopsavilkuma dokumentāciju un par to sāka sabiedrisku apspriešanu. 2020. gada 20. augustā Iestāde paziņoja Komisijai savu secinājumu (6) par to, vai gaidāms, ka fosmets atbildīs Regulas (EK) Nr. 1107/2009 4. pantā noteiktajiem apstiprināšanas kritērijiem. Iestāde savu secinājumu grozīja un 2021. gada 22. jūlijā paziņoja to Komisijai.
                  
               
                     (8)
                  
                  
                     Nepieņemamu risku operatoriem, strādniekiem, apkārtējām personām un iedzīvotājiem Iestāde konstatēja pat tad, ja tiek izmantoti individuālie aizsarglīdzekļi vai piemēroti pieejamie ietekmējuma mazināšanas pasākumi. Tā konstatēja augstu akūtu un hronisku risku patērētājiem un ūdens organismiem, kā arī augstu risku putniem, zīdītājiem un nemērķa posmkājiem (arī bitēm).
                  
               
                     (9)
                  
                  
                     Turklāt risku patērētājiem Iestāde nevarēja pilnvērtīgi novērtēt, jo, balstoties uz pieteikuma iesniedzēja sniegto informāciju, nebija iespējams novērtēt ne visas preces, ne visus potenciāli relevantos metabolītus. Visbeidzot, Iestāde secināja, ka nav iespējams pabeigt ontoģenētiskās neirotoksicitātes novērtējumu, jo pieteikuma iesniedzējs nav iesniedzis attiecīgu pētījumu.
                  
               
                     (10)
                  
                  
                     Fosmeta apstiprinājuma sakarā 2021. gada 26. janvārī Komisija Augu, dzīvnieku, pārtikas aprites un dzīvnieku barības pastāvīgajai komitejai iesniedza atjaunošanas ziņojumu un 2021. gada 24. martā – regulas projektu.
                  
               
                     (11)
                  
                  
                     Komisija aicināja pieteikuma iesniedzēju par Iestādes secinājumu iesniegt komentārus. Turklāt saskaņā ar Īstenošanas regulas (ES) Nr. 844/2012 14. panta 1. punkta trešo daļu Komisija aicināja pieteikuma iesniedzēju iesniegt komentārus par atjaunošanas ziņojumu. Pieteikuma iesniedzējs komentārus iesniedza, un tie tika rūpīgi izskatīti.
                  
               
                     (12)
                  
                  
                     Neraugoties uz pieteikuma iesniedzēja argumentiem, bažas par darbīgo vielu kliedēt tomēr nebija iespējams.
                  
               
                     (13)
                  
                  
                     Tātad nav konstatēts, ka attiecībā uz vismaz viena augu aizsardzības līdzekļa vienu vai vairākiem reprezentatīviem lietojumiem Regulas (EK) Nr. 1107/2009 4. pantā noteiktie apstiprināšanas kritēriji būtu izpildīti. Tāpēc saskaņā ar minētās regulas 20. panta 1. punkta b) apakšpunktu darbīgās vielas fosmeta apstiprinājumu ir lietderīgi neatjaunot.
                  
               
                     (14)
                  
                  
                     Tāpēc Īstenošanas regula (ES) Nr. 540/2011 būtu attiecīgi jāgroza.
                  
               
                     (15)
                  
                  
                     Dalībvalstīm būtu jāatvēl pietiekams laiks, lai tās varētu atsaukt fosmetu saturošu augu aizsardzības līdzekļu atļaujas.
                  
               
                     (16)
                  
                  
                     Ja attiecībā uz fosmetu saturošiem augu aizsardzības līdzekļiem dalībvalstis saskaņā ar Regulas (EK) Nr. 1107/2009 46. pantu piešķir pagarinājuma periodu, minētajam periodam nevajadzētu pārsniegt 9 mēnešus no šīs regulas spēkā stāšanās dienas.
                  
               
                     (17)
                  
                  
                     Lai atjaunošanas procesu būtu iespējams pabeigt pirms minētā apstiprinājuma perioda beigām, Komisijas Īstenošanas regula (ES) 2021/745 (7) fosmeta apstiprinājuma periodu pagarināja līdz 2022. gada 31. jūlijam. Tomēr, ņemot vērā, ka lēmums par apstiprinājuma neatjaunošanu ir pieņemts pirms minētā pagarinātā apstiprinājuma termiņa beigām, šī regula būtu jāpiemēro pēc iespējas drīzāk.
                  
               
                     (18)
                  
                  
                     Šī regula neliedz iespēju uz Regulas (EK) Nr. 1107/2009 7. panta pamata iesniegt citus pieteikumus uz fosmeta apstiprināšanu.
                  
               
                     (19)
                  
                  
                     Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,
                  
               IR PIEŅĒMUSI ŠO REGULU.
         
            1. pants
            Darbīgās vielas apstiprinājuma neatjaunošana
            Darbīgās vielas fosmeta apstiprinājumu neatjauno.
         
         
            2. pants
            Grozījums Īstenošanas regulā (ES) Nr. 540/2011
            Īstenošanas regulas (ES) Nr. 540/2011 pielikuma A daļas 153. ierakstu par fosmetu svītro.
         
         
            3. pants
            Pārejas pasākumi
            Dalībvalstis ne vēlāk kā 2022. gada 1. maijā atsauc tādu augu aizsardzības līdzekļu atļaujas, kas kā darbīgo vielu satur fosmetu.
         
         
            4. pants
            Pagarinājuma periods
            Jebkurš pagarinājuma periods, ko dalībvalstis piešķir saskaņā ar Regulas (EK) Nr. 1107/2009 46. pantu, beidzas ne vēlāk kā 2022. gada 1. novembrī.
         
         
            5. pants
            Stāšanās spēkā
            Šī regula stājas spēkā septītajā dienā pēc tās publicēšanas Eiropas Savienības Oficiālajā Vēstnesī.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2022. gada 24. janvārī
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 309, 24.11.2009., 1. lpp.
         
         
            (2)  OV L 106, 24.4.2007., 34. lpp., un OV L 56M, 29.2.2008., 326. lpp.
         
         
            (3)  Padomes Direktīva 91/414/EEK (1991. gada 15. jūlijs) par augu aizsardzības līdzekļu laišanu tirgū (OV L 230, 19.8.1991., 1. lpp.).
         
            (4)  Komisijas Īstenošanas regula (ES) Nr. 540/2011 (2011. gada 25. maijs), ar ko īsteno Eiropas Parlamenta un Padomes Regulu (EK) Nr. 1107/2009 attiecībā uz darbīgo vielu sarakstu (OV L 153, 11.6.2011., 1. lpp.).
         
            (5)  Komisijas Īstenošanas regula (ES) Nr. 844/2012 (2012. gada 18. septembris), ar ko nosaka noteikumus, kas vajadzīgi darbīgo vielu apstiprinājumu atjaunošanas procedūras īstenošanai, kā paredzēts Eiropas Parlamenta un Padomes Regulā (EK) Nr. 1107/2009 par augu aizsardzības līdzekļu laišanu tirgū (OV L 252, 19.9.2012., 26. lpp.).
         
            (6)  Darbīgās vielas fosmeta pesticīdu riska novērtējuma zinātniskās recenzijas (Peer review of the pesticide risk assessment of the active substance phosmet) (EFSA Journal 2021;19(3):6237).
         
            (7)  Komisijas Īstenošanas regula (ES) 2021/745 (2021. gada 6. maijs), ar ko attiecībā uz apstiprinājuma perioda pagarināšanu darbīgajām vielām alumīnija amonija sulfātam, alumīnija silikātam, beflubutamīdam, bentiavalikarbam, bifenazātam, boskalīdam, kalcija karbonātam, kaptānam, oglekļa dioksīdam, cimoksanilam, dimetomorfam, etefonam, tējas koka ekstraktam, famoksadonam, tauku destilācijas atliekām, taukskābēm C7–C20, flumioksazīnam, fluoksastrobīnam, flurhloridonam, folpetam, formetanātam, giberelskābei, giberelīniem, heptamaloksilglikānam, hidrolizētiem proteīniem, dzelzs sulfātam, metazahloram, metribuzīnam, milbemektīnam, Paecilomyces lilacinus celmam 251, fenmedifāmam, fosmetam, pirimifosmetilam, augu eļļām/rapšu sēklu eļļām, kālija hidrogēnkarbonātam, propamokarbam, protiokonazolam, kvarca smiltīm, zivju eļļai, dzīvnieku vai augu izcelsmes repelentiem (pēc smaržas)/aitu taukiem, S-metolahloram, taisnās ķēdes lepidopterānferomoniem, tebukonazolam un urīnvielai groza Īstenošanas regulu (ES) Nr. 540/2011 (OV L 160, 7.5.2021., 89. lpp.).